SKRIFTLIG FORESPØRGSEL P-1645/99

af Alexander de Roo (Verts/ALE) til Kommissionen

(13. september 1999)

Om: Overholdelse af fugledirektivet slamdepot ved Uitdam i Nederlandene

Er Kommissionen bekendt med, at Ijmeer er et af nøgleområderne i den overordnede økologiske struktur?

Er Kommissionen bekendt med, at den nederlandske regering har til hensigt at udpege Ijmeer som en del af Ijsselmeer til et område, som nyder særlig beskyttelse inden for rammerne af natura 2000.

Er Kommissionen bekendt med, at etableringen af en mudderaffaldsplads (med en diameter på 1.500 m) på dette sted er i modstrid med fugledirektivet (79/0409/EF(1)), fordi det skaber risiko for lækage og for skader på natur og landskab, hvorved de leveområder, som en række velkendte ynglefugle og ikke-ynglefugle lever i i provinsen Noord-Holland og Rijkswaterstaat som f.eks. fiskeørn, pibesvaner og skestorke, vil blive truet.

Vil Kommissionen være rede til at sørge for, at den nederlandske regering tvinger provinsen Noord-Holland og Rikjswaterstaat til at afstå fra disse planer.

Er Kommissionen ikke enig i, at der bør udformes alternativer til bortskaffelse af oprensningsaffald, som på kort sigt kan konkurrere med deponering.?

Vil Kommissionen være rede til at støtte yderligere udvikling af disse alternativer som f.eks. omdannelsen af mudderslam til byggeelementer og sekundære råstoffer?

Hvad har Kommissionen til hensigt at foretage for at få Nederlandene til i fuld udstrækning at efterleve fugledirektivet og Natura 2000?

(1) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(18. oktober 1999)

Kommissionen kender intet til de forhold, det ærede medlem har bragt på bane.

Kommissionen er ikke klar over, at Ijmeer er et kerneområde inden for nettet af beskyttede områder. Dette vedrører dog ikke fællesskabslovgivningen. Denne berøres kun heraf, dersom Ijmeer opfylder de kriterier, der er fastsat i Rådets direktiv 79/0409/EØF af 2. april 1979 om beskyttelse af vilde fugle eller Rådets direktiv 92/0043/EØF af 21. maj 1992 om bevaring af naturtyper samt vilde dyr og planter (habitat-direktivet)(1).

Kommissionen er derimod klar over, at Ijmeer er et vigtigt fugleområde (IBA). Domstolen har i sin domsafsigelse af 19. maj 1998 påpeget, at IBA 1994 kan benyttes som rettesnor for udpegningen af særligt beskyttede fugleområder i medfør af Rådets direktiv 79/0409/EØF. Desuden erklærede Domstolen ved samme lejlighed, at Nederlandene endnu ikke havde udpeget et tilstrækkeligt stort antal af de bedst egnede områder. Nederlandene har endnu ikke opfyldt sine forpligtelser. Dette er genstand for en ny overtrædelsesprocedure på grundlag af artikel 228 (tidligere artikel 171) i EF-traktaten. Nederlandene har for nylig tilkendegivet, at udpegningen af de pågældende områder vil finde sted henimod dette års udgang. Ijmeer er ligeledes omtalt i det nederlandske forslag til udpegning af områder i medfør af Rådets direktiv 79/0409/EØF. Dette forslag er gjort til genstand for en offentlig høring, som fortsat er i gang.

I medfør af artikel 7 i Rådets direktiv 92/0043/EØF gælder artikel 6, stk. 3, og artikel 6, stk. 4, i samme direktiv for et område, som henhører under direktiv 79/0409/EØF. Alle planer eller projekter, som kan påvirke en lokalitet væsentligt, vurderes med hensyn til dens virkninger for lokaliteten og må ikke skade

lokalitetens integritet. Såfremt en plan eller et projekt vil få en sådan virkning, kan der kun gives tilladelse hertil, hvis myndighederne klart demonstrerer, at der ikke findes alternative løsninger og at den pågældende plan eller det pågældende projekt ubetinget skal gennemføres af bydende nødvendige hensyn til samfundsinteresser. Desuden skal de træffe alle de nødvendige afbødende foranstaltninger med henblik på at sikre, at man beskytter den generelle sammenhæng inden for Natura 2000-nettet. Da Kommissionen ikke har modtaget nogen oplysninger om projektet, kan den ikke bekræfte, at de virkninger, der omtales i den skriftlige forespørgsel, vil finde sted.

Kommissionen vil anmode Nederlandene om nærmere oplysninger om projektet, herunder navnlig om dettes overensstemmelse med artikel 6, stk. 3, og 6, stk. 4, i Rådets direktiv 92/0043/EØF. Desuden vil Kommissionen insistere på, at de nederlandske myndigheder handler i overensstemmelse med såvel Rådets direktiv 79/0409/EØF som Rådets direktiv 92/0043/EØF.

Alternative løsninger med hensyn til bortskaffelsen af slam fra opmudring skal bedømmes nærmere som led i proceduren i henhold til artikel 6, stk. 3, og artikel 6, stk. 4, i Rådets direktiv 92/0043/EØF (jf. ovenstående).

Kommissionen har indledt overtrædelsesprocedurerne med henblik på at få Nederlandene til at give officiel meddelelse om de områder, der skal foreslås udpeget i medfør af Rådets direktiv 92/0043/EØF. Nederlandene har for nylig indgivet en notifikation herom. For øjeblikket er denne notifikation til nærmere vurdering inden for rammerne af de biogeografiske møder vedrørende den atlantiske region.

(1) EFT L 206 af 22.7.1992.